CELEX: 62016TN0610
Language: lv
Date: 2017-05-16 00:00:00
Title: Lieta T-610/16: Prasība, kas celta 2017. gada 16. maijā – PC/EASO

14.8.2017   
            
            
               LV
            
            
               Eiropas Savienības Oficiālais Vēstnesis
            
            
               C 269/25
            
         Prasība, kas celta 2017. gada 16. maijā – PC/EASO
   
   (Lieta T-610/16)
   (2017/C 269/37)
   Tiesvedības valoda – somu
   
      Lietas dalībnieki
   
   
      Prasītāja: PC (pārstāvis – L. Railas, advokāts)
   
      Atbildētājs: Eiropas Patvēruma atbalsta birojs (EASO)
   
      Prasītājas prasījumi:
   
   
               —
            
            
               atcelt prasītājas negatīvo pārbaudes laika vērtējumu un uzdot EASO sagatavot jaunu prasītājas vērtējumu, ar ko prasītāja tiek apstiprināta amatā;
            
         
               —
            
            
               atcelt Lēmumu ESAO/ED/2015/358;
            
         
               —
            
            
               konstatēt, ka prasītājas darba attiecību izbeigšanā nebija iesaistīta iestāde, kas ir pilnvarota slēgt darba līgumus;
            
         
               —
            
            
               atcelt Lēmumu EASO/HR/2015/607, ar ko prasītājas darba attiecības tika izbeigtas pārbaudes laika beigās, lai tādējādi prasītājas darba attiecības tiktu turpinātas bez pārtraukuma no 2015. gada 1. marta līdz 2020. gada 28. februārim (kas atbilstoši līgumam ir pēdējā darba attiecību diena);
            
         
               —
            
            
               ja EASO nevar atjaunot prasītājas darba attiecības, uzdot EASO prasītājai atlīdzināt zaudējumus, kas tai radušies EASO prettiesiskā lēmuma dēļ, un kā zaudējumu atlīdzību izmaksāt viņai atalgojumu, piemaksas un darba devēja iemaksas pensiju shēmā par laika posmu no 2015. gada 1. decembra līdz 2020. gada 28. februārim;
            
         
               —
            
            
               ja EASO var atjaunot prasītājas darba attiecības, uzdot EASO kā zaudējumu atlīdzību izmaksāt atalgojumu, piemaksas un darba devēja iemaksas pensiju shēmā par laika posmu no 2015. gada 1. decembra līdz brīdim, kad tiek atjaunotas darba attiecības, kuru ietvaros prasītāja nebija nodarbināta savā amatā;
            
         
               —
            
            
               uzdot EASO prasītājai atbilstoši sprieduma lietā F-113/13 5. punktam samaksāt mēnešalgu un darba devēja iemaksas pensiju shēmā, kā arī
            
         
               —
            
            
               piespriest EASO atlīdzināt tiesāšanās izdevumus.
            
         
      Pamati un galvenie argumenti
   
   Prasības pamatošanai prasītāja izvirza septiņus pamatus.
   
               1.
            
            
               Pārbaudes laika vērtētājs esot nepareizi izmantojis pilnvaras, sagatavojot negatīvu pārbaudes laika vērtējumu un nepieļaujamā veidā publiski kritizējot prasītāju. EASO bez jebkādām atsaucēm uz judikatūru vai citiem tiesību avotiem esot secinājis, ka (ikvienam) “vērtētājam ir īpaši plaša rīcības brīvība, vērtējot to personu darbu, par kurām tam ir jāsagatavo ziņojums, jo šis vērtējuma ziņojums ietver vērtētāja brīvi paustu viedokli”.
            
         
               2.
            
            
               
                  EASO pārbaudes laika vērtējumā esot pārkāpis atbilstīga novērtējuma principu. Pārbaudes laika vērtējumā, kas ir pamatā lēmumam par atlaišanu, neesot ņemti vērā “reālie fakti”, tas esot izveidots, pārkāpjot ES Civildienesta noteikumus vai EASO vadlīnijas par personāla novērtēšanu pārbaudes laikā, un neievērojot prasītājas rakstveida piezīmes par pārbaudes laika vērtējumu.
            
         
               3.
            
            
               
                  EASO esot pārkāpis vienlīdzīgas attieksmes principu un nepareizi interpretējis Eiropas Savienības Pamattiesību hartas normas, jo tas šīs normas ir piemērojis prasītājai nelabvēlīgā veidā.
            
         
               4.
            
            
               
                  EASO esot nepareizi izmantojis pilnvaras, parakstot oficiālo ES dokumentu EASO/ED/2015/358 (pilnvaru deleģēšana), kas nav spēkā, jo nav obligāto EASO valdes izpildes noteikumu, tajā ir ietverts interešu konflikts un arī tā datums ir nepareizs.
            
         
               5.
            
            
               
                  EASO esot pārbaudes laika vērtējumā un turpmākajā procedūrā izmantojis dokumentu EASO/ED/2015/358, kuram bija atpakaļejošs datums.
            
         
               6.
            
            
               
                  EASO visā pārbaudes laika vērtēšanas procedūras laikā esot pārkāpis vērtēšanas procedūrai piemērojamos procesuālos noteikumus, noteikumus par administratīvo izmeklēšanu, kā arī prasītājas tiesības uz aizstāvību. Prasītāja uzskata, ka lēmums par pārbaudes laika vērtējumu varētu būt bijis pretējs, proti, pozitīvs, ja EASO nebūtu pārkāpis ES Civildienesta noteikumus un EASO vadlīnijas par personāla novērtēšanu pārbaudes laikā.
            
         
               7.
            
            
               Prasītāja esot sniegusi atbilstošus argumentus, lai atspēkotu lēmuma par atlaišanu tiesiskumu. EASO lēmums izbeigt darba attiecības ar viņu esot pamatots ar nepareiziem apsvērumiem un EASO pieļautiem trūkumiem pārbaudes laika novērtēšanas procedūrā, tostarp prettiesisku atlaišanas lēmuma pieņēmēja noteikšanu, tā neprofesionalitāti personāla jomā un nepilnīgās zināšanas par pārbaudes laika vērtējuma dokumentiem, kļūdām pārbaudes laika vērtējumā un prasītājas iebildumiem un piezīmēm.